ประดิษฐ์คุมเบ็ดเสร็จแต่งตั้งเอ็มดีใหม่ธอส.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ใบสั่งการเมืองหาเอ็มดี ธอส.คนใหม่
แหล่งข่าวจากกระทรวงการคลัง เปิดเผยว่า นายประดิษฐ์ ภัทรประสิทธิ์ ในฐานะกำกับดูแลธนาคารอาคารสงเคราะห์ (ธอส.) ได้สั่งการให้คณะกรรมการธนาคารแต่งตั้งนายฐนนท์ศรณ์ เลิศฤทธิ์ศิริกุล กรรมการ ธอส. เป็นประธานกรรมการสรรหากรรมการผู้จัดการ ธอส. คนใหม่ มาแทนนายขรรค์ ประจวบเหมาะ กรรมการผู้จัดการ ธอส. คนปัจจุบันที่จะหมดวาระในวันที่ 31 ต.ค. 2553 นี้
อย่างไรก็ตาม นายนริศ ชัยสูตร ประธานกรรมการ ธอส. ยังไม่ได้เซ็นแต่งตั้งคณะกรรมการสรรหาดังกล่าว เพราะอยู่ระหว่างการตรวจสอบคุณสมบัติของประธานและกรรมการท่านอื่นๆ ว่ามีความเหมาะสมตรงตามหลักเกณฑ์หรือไม่ โดยเฉพาะในส่วนของนายฐนนท์ศรณ์ ที่ปัจจุบันเป็นผู้ช่วยรัฐมนตรี พล.ต.สนั่น ขจรประศาสน์ รองนายกรัฐมนตรี ซึ่งเป็นตำแหน่งทางการเมือง ควรมานั่งเป็นประธานกรรมการสรรหาในครั้งนี้หรือไม่
“ที่ผ่านมาตอนที่นายประดิษฐ์ส่งนายฐนนท์ศรณ์มานั่งเป็นกรรมการ ธอส. ทางธนาคารได้เคยสอบถามทางฝ่ายกฎหมายแล้วยืนยันว่าตำแหน่งผู้ช่วยรัฐมนตรีไม่ได้เป็นตำแหน่งทางการเมือง สามารถนั่งเป็นกรรมการในธนาคารได้ 
นอกจากนี้ นายฐนนท์ศรณ์ยังนั่งเป็นกรรมการในสำนักงานสลากกินแบ่งรัฐบาล ที่นายประดิษฐ์กำกับดูแล และมานั่งทำงานหน้าห้องของนายประดิษฐ์ที่กระทรวงการคลังอีกด้วย” แหล่งข่าวในกระทรวงการคลังเปิดเผย
แหล่งข่าวเปิดเผยอีกว่า การส่งนายฐนนท์ศรณ์เพื่อต้องการเลือกกรรมการผู้จัดการ ธอส. คนใหม่ ที่ฝ่ายการเมืองต้องการ โดยกรรมการอีก 4 คนประกอบด้วย นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) นายประสงค์ พูนธเนศ ผู้ตรวจคลัง และเป็นกรรมการ ธอส.นายกุลิศ สมบัติศิริ รองผู้อำนวยการ สำนักงานคณะกรรมการนโยบายรัฐวิสาหกิจ สคร.) และ ผู้ว่าการเคหะแห่งชาติ ซึ่งล้วนเป็นคนใกล้ชิดนายประดิษฐ์เกือบทั้งหมด โดยเฉพาะ นายสาธิต และ นายประสงค์ ที่มีโอกาสจะก้าวขึ้นตำแหน่งอธิบดีกรมสรรพากรในการโยกย้ายเดือน ก.ย. 2553 นี้ ก็น่าจะเลือกสรรกรรมการผู้จัดการ ธอส. คนใหม่ที่ฝ่ายการเมืองต้องการ
อย่างไรก็ตาม รายชื่อกรรมการผู้จัดการ ธอส. คนใหม่ ยังไม่เป็นที่เปิดเผยว่าเป็นใคร แต่คาดว่านายคนิสร์ สุคนธมาน รองกรรมการผู้จัดการ สายงานการเงินและบัญชี ของ ธอส. จะสมัครชิงตำแหน่งนี้ด้วยเพราะที่ผ่านมาเคยสมัครชิงตำแหน่งผู้อำนวยการธนาคารออมสินแต่พ่ายให้กับนายเลอศักดิ์ จุลเทศ ที่ฝ่ายการเมืองด้านนายเนวิน ชิดชอบ ส่งเข้ามาเช่นกัน
แหล่งข่าว กล่าวว่า โอกาสของ นายคนิสร์ ที่จะได้เป็นกรรมการผู้จัดการ ธอส. มีน้อยมาก เพราะนายคนิสร์ ถือว่าเป็นฝ่ายตรงข้ามกับนายขรรค์ เป็นผู้ตรวจสอบความไม่ชอบมาพากลของการติดตั้งระบบคอร์แบงก์กิ้งของธนาคาร ซึ่งขณะนี้คณะกรรมการป้องกันและปราบปรามการทุจริตแห่งชาติ (ป.ป.ช.) อยู่ระหว่างการดำเนินการตรวจสอบเอาผิดกับผู้บริหารที่เกี่ยวข้องเรื่องนี้อยู่ หากนายคนิสร์ ได้เป็นกรรมการผู้จัดการ ธอส. คนใหม่ จะทำให้ผู้บริหารคนเก่า และนักการเมืองที่เกี่ยวข้องเดือนร้อนกับเรื่องนี้
แหล่งข่าว ยัง กล่าวว่า นายนริศ ประธานกรรมการธอส. รู้สึกท้อแท้การทำหน้าที่ โดยเฉพาะช่วงหลังที่ฝ่ายการเมืองเข้ามาแทรกแซงการทำงานของธนาคารมากขึ้น อีกทั้งกรรมการดีๆ หลายคนก็ลาออกจากธนาคาร และ กรรมการที่ถูกส่งเข้ามาใหม่ก็ล้วนมาจากฝ่ายการเมือง ทำให้การทำงานของธนาคารได้ประสิทธิ์ภาพไม่เต็มที และยังมีปัญหาเรื่องทุจริตเงินของพนักงาน 500 ล้านบาท ซึ่งทำให้ผลกำไรของธนาคารน้อยลง และตอนนี้ก็ยังหาผู้รับผิดชอบไม่ได้
ทั้งนี้รายงาน แจ้งว่า ผู้สื่อข่าวได้พยายามโทรศัพท์ติดต่อนายประดิษฐ์ เพื่อให้ชี้แจงเรื่องดังกล่าว แต่นายประดิษฐ์ ไม่รับสาย